**Доизграждане на мрежите за мониторинг на количеството на водите**

**Бенефициент – Дирекция „Управление на водите“, МОСВ**

Дирекция „Управление на водите“ в Министерството на околната среда и водите е одобрена като бенефициент за получаване на безвъзмездна финансова помощ в рамките на приоритетна ос 1 „Води“ на Оперативна програма „Околна среда 2014-2020 г.“ по процедура за безвъзмездна финансова помощ BG16M1OP002-1.013 „Доизграждане на мрежите за мониторинг на количеството на водите“ за проект № BG16M1OP002-1.013-0001 „Доизграждане на мрежите за мониторинг на количеството на водите“.

 Общата стойност на проекта е 14 999 899 лв., от които 85% или 12 749 914 лв. са средства от Кохезионния фонд (КФ) на Европейския съюз (ЕС) и 15% или 2 249985 лв. - Национално съфинансиране.

Целта на проекта е доизграждане и/или оптимизиране на мрежите за мониторинг на количеството на повърхностните и подземните води. Първо ще се направи анализ и актуализиране на мрежите и програмите за мониторинг на количеството на водите, планиране на разширяването (оптимизацията) на мрежите и оборудването им. След това ще се направи оценка на конструкциите и състоянието на съществуващи пунктове за мониторинг, ще се разработи предложение за подмяна на пунктове, оценка на необходимостта за допълнително разширяване на мрежите за мониторинг, проучване за собствеността на имотите в места за изграждане на пунктове, обосновка на необходимостта от изграждането на нови и/или възстановяването на съществуващи пунктове, вкл. оборудването им или използването на преносими измервателни устройства.

Накрая ще бъдат изградени и/или възстановени пунктове за мониторинг на водите и елементите към тях. В случай на установена необходимост от закупуване на уреди за измерване на място, същите ще бъдат закупени и оборудвани.

В изпълнение на Рамковата директива за водите (РДВ) в България с Плановете за управление на речните басейни са определени 955 повърхностни водни тела и 169 подземни водни тела.

За повърхностните водни тела към момента са налични 196 хидрометрични станции, които са крайно недостатъчни и следва да бъде установена система за мониторинг на количеството на водите, включително във връзка с осигуряването на изискващите се съпътстващи данни за количеството в местата на вземане на проби за анализ на биологичните, химичните и хидроморфологичните елементи за качество, по които се извършва оценката на тяхното състояние.

За мониторинг на количественото състояние на подземните води в страната към момента са налични 446 мониторингови пункта, които не обхващат всички водни тела и голяма част от които са повлияни от черпене и не отговарят на изискванията на РДВ и ръководствата за мониторинг от Общата стратегия за прилагането на РДВ и следва да бъдат подменени. За повечето от водните тела е необходимо наличието на не по-малко от 3 пункта, чрез които да се определят ресурсите на подземните води и посоката на потока им, включително и във връзка с оценка на разпространение на замърсители в тях.

Подобряване на мониторинга на количественото състояние на подземните и повърхностните водни тела включва както разширяване на мрежите във водните тела, в които в момента няма пунктове, подмяната на пунктове, които не предоставят достоверни данни за извършване на оценките и оптимизиране на мрежата, както за подобряване на нейната ефективност, така че с минимално възможния брой пунктове и станции да се получава необходимата информация за извършване на сравнително достоверни оценки, така и за оптимизирането на разходите за мониторинг. Подобряването на мрежите за мониторинг ще подобри достоверността на оценката на състоянието на водните тела и е необходимо и за изпълнение на предварително условие 6.1 „Воден сектор“ за ЕФЗЗ и КФ.

Чрез прилагане на дейностите по проекта ще бъде директно подпомогнато постигането на устойчиво управление на водите и водните ресурси и така – подобряване на екологичното състояние/потенциал на водните тела, съчетано с предпазване на човешкото здраве и справедливо разпределение на водните ресурси между различните ползватели.

**Срок на изпълнение на проекта** – 35 месеца от датата на издаване на Заповедта на Министъра на околната среда и водите за предоставяне на безвъзмездна финансова помощ (Заповед № РД-ОП-92/09.10.2017г.)

**Контакти:**

Росица Петрова, координатор по проекта, тел: 02/ 9406518